༄།།ཐེག་པ་ཆེན་པོ་རྣམ་པར་མྱྀ་རྟོག་པར་བསྒོམ་པའི་ལས་འདྀ་།མདོར་བཏུས་ཏེ་བསྟན་པ་ཡང་།དགེ་སློང་སྤུག་ཡེ་ཤེས་དབྱངས་དང་པོ།རྒྱལ་པོ་མྱེས་ཀྱྀ་རྀང་ལ་རབ་ཏུ་བྱུང་ནས་།ཆོས་གྲར་ཆོས་བསླབས་ཏེ།དགེ་བའྀ་བཤེས་ཉེན་གྱྀ་ལུང་དང་མན་ངག་དང་།རང་གྀ་ཉམས་སུ་ལྡན་པ་ལ་བརྟེན་ནས།དགོན་པར་བྱུང་སྟེ།ལོ་ལྔ་བཅུ་ལྷག་ཅྀག་གྀ་བར་དུ་མྱྀ་གནས་མྱྀ་རྟོག་པའི་ཚུལ་དུ་བསྒོམས་པ་ལས།མྱྀ་གནས་པའྀ་དོན་ལ་ཡང་ཡྀད་ཆེས་།ངེས་པའི་དོན་གི་མདོ་སྡེ་རྣམས་ཀྱང་བརྡའ་མཇལ་ནས།དགེ་བའྀ་བཤེས་ཉེན་རྣམས་ཀྱྀ་ལུང་དང་མན་ངག་དང་།བདག་ཉྀད་སྒོམ་པ་དང་ཡང་སྟུན་ནས།རྒྱ་གར་དང།རྒྱ་དང་།བོད་ཀྱྀ་བསམ་གཏན་མཁན་ཉམས་ཅན་རྣམས་ཀྱྀ་ལུང་དང་།མན་ངག་དང་།དེ་དག་གྀ་དོན་དང་།ཐེག་པ་ཆེན་པོའི་མདོ་སྡེ་ངེས་པའྀ་དོན་དུ་གསུངས་པ་རྣམས་ཀྱྀ་ཁུངས་དང་ཡང་གཏུགས་ནས་།ཐེ་ཙོམ་དུ་ཞུས་པའི་ལེའུ་བརྒྱ་ཅུ་རྩ་བརྒྱད་དང་།མདོ་སྡེ་བརྒྱད་ཅུའྀ་ཁུངས་ནས།ཐེ་ཙོམ་ལེའུ་རེ་རེ་ལ་ཡང་།ཁུངས་མདོ་སྡེའྀ་དོན་གཉྀས་གཉྀས་གསུམ་གསུམ་གྀས་བསྟན་ཏེ།དེ་ཡང་དུས་གསུམ་གྀ་སངས་རྒྱས་ཀྱྀས་།ཐེག་པ་ཆེན་པོ་སྒོ་གཅིག་གྀས་།མྱེ་ངན་ལས་འདས་པར་གསུངས་ན།སངས་རྒྱས་ཤག་ཀྱ་ཐུབ་པ་མྱ་ངན་ལས་འདས་ནས།ལོ་ལྔ་བརྒྱའ་གསུམ་པ་ལ་དོན་དམ་པ་རོ་གཅྀག་པའྀ་ཆོས་ནྀ་མྱི་སྒོམ།ཚྀག་དང་ཡྀ་གེ་ཙམ་ལ་ཞུགས་ནས།འཐབ་ཅིང་བརྩོད་པ་སྐྱེས་ནས།སྡེ་ལྔར་གྱེས་སོ་ཞེས་འབྱུང་བས།དེ་བས་ན་།ཐེག་པ་ཆེན་པོའྀ་དོན་དམྱྀགས་སུ་མྱེད་པ།ཚུལ་གཅྀག་པའྀ་དོན་ཅྀ་ལྟ་བུ་ཡྀན་པ།དགེ་བའྀ་བཤེས་ཉེན་མང་པོའི་མན་ངག་དང་།མདོ་སྡེ་ཟབ་མོའྀ་ཁུངས་དང་གཏུགས་ནས།མ་ནོར་བར་བསྟན་པ་དེ་ཡང་།མྱྀ་རྣམ་གསུམ་ལ་ཕན་གདགས་པའྀ་ཕྱྀར།མགོ་ནས་བཞུག་དུ་དོན་རྣམ་པ་ལྔ་ཞྀག་གྀས་བསྟན་ཏེ།དེ་ཡང་ཐེག་པ་ཆེན་པོ་ཚུལ་གཅྀག་པ་དང་།ཚུལ་གཅྀག་པའྀ་རང་བཞྀན་དང་།དེ་བསྒོམ་བའྀ་ཐབས་དང་།ཚུལ་གཅྀག་པ་མ་རྟོགས་པའྀ་སྐྱོན་དང་།དེ་བསྒོམས་པའྀ་ཡོན་ཏན་དང་།དེའྀ་འབྲས་བུ་སྐུ་གསུམ་དང་།མྱ་ངན་ལས་འདས་པ་དང་ལྔ་འོ།འདིའི་དོན་ཡང་འདི་ཉམས་སུ་བླངས་ཏེ།མ་བསྒོམས་པར་ཚྀག་གྀས་མཇལ་པར་ཡང་དཀའ་སྟེ།བསྒོམས་ཏེ་ཉམས་དང་ལྡན་ན།འདྀའྀ་དོན་མ་བཤད་པར་ཡང་རང་མཇལ་པའྀ་རྀགས།འདྀ་བསྡུས་པའྀ་བསམ་གཏན་གི་མཁན་པོ་།སྤུག་ཡེ་ཤེས་དབྱངས་ལོ་བརྒྱད་ཅུ་ལོན་ཏེ།རྟ་འྀ་ལོའི་སྟོན་སླ་ར་བ་ཚེས་བརྒྱད་ལ།ཁྲྀ་ག་མོང་ཡོག་མདའ་ན།ཚྀག་ཙ་ནམ་ཀའྀ་སྙྀང་པོའྀ་དབེན་སར་།སྔ་དྲོ་མ་ཡོས་བཞྀན་དུ་ཚེ་འདས་ཏེ།སླད་ཀྱྀས་སློབ་མ་རྣམས་ཀྱིས་ང་ཙེའྀ་གཙུག་ལག་ཁང་དུ་བསོད་ནམས་བགྱྀས་ནས།སྤུར་ཨན་ཅུང་དབེན་སར་འཁོར་དུ་ཡུལ་མྱྀ་རྣམས་ཀྱྀས་པན་གདུགས་ཀྱྀས་དྲངས་ཏེ་བསྐྱལ་པའི་ཚེ།ཁྲྀ་ག་མཁར་གོང་དུ་།སྟེང་གྀ་ནམ་ཀ་ལ་སྤྲྀན་མཚོན་སྔ་ལྔ་བྱུང་བ་ཡང་།ཡུལ་མྱྀ་དང་ཕྱུགས་རྫྀ་ཐམས་ཅད་ཀྱྀས་མཐོང་།ཨན་ཅུང་འཁོར་དུ་སྤུར་སྐྱེལ་བ།དགེ་སློང་འབྲོ་ཤག་ཀྱ་ལས་སྩོགས་པ་བསྐྱལ་པའྀ་ཚེ།སྲྀན་པོ་རྀ་འི་རྩེར་ཕྱྀན་པ་དང་།ནམ་ཀའྀ་ལས་མཚོན་སྤྲྀན་སྣ་ལྔ་སྨུག་པར་ཆགས་ཏེ།ཨན་ཆུང་དབེན་སར་ཕྱྀན་གྀ་བར་དུ་ནམ་ཀ་ལ་རྀ་རྩེར་ཕྱྀན་ཕྱྀན་གྀ་བར་དུ་གདའ།།།།